У Маладзёжным тэатры эстрады выйшлі дзве праграмы-сястрычкі: “Да Новага года засталося…” і “Да Старога Новага года засталося…”. У паслясвяточныя дні да іх далучылася трэцяя — “Снежны канцэрт”. Справілі тут і “Эстрадныя калядкі” — без публікі, запрасіўшы хіба журналістаў на гэты своеасаблівы “карпаратыў”, цалкам зроблены сіламі саміх артыстаў (ад прысмакаў “з сэнсам” і выбітнымі фантазійнымі назвамі — да прыпевак, складзеных на сваіх калег і супрацоўнікаў тэатра). Афіцыйная ж частка, як і водзіцца пры завяршэнні каляндарнага года, складалася з “раздачы сланоў” — уручэння ўзнагарод.